ธนาคารแห่งประเทศไทย เปิดตัวเว็บไซต์ BOT COVID-19 อำนวยความสะดวกแก่ประชาชนและผู้ประกอบการ
ธนาคารแห่งประเทศไทย เปิดตัวเว็บไซต์ BOT COVID-19 อำนวยความสะดวกแก่ประชาชนและผู้ประกอบการนางจันทวรรณ สุจริตกุล ผู้ช่วยผู้ว่าการ สายสื่อสารและความสัมพันธ์องค์กร ธนาคารแห่งประเทศไทย (ธปท.) เปิดเผยว่า ธปท. ออกมาตรการช่วยเหลือประชาชนและผู้ประกอบการที่ได้รับผลกระทบจากการแพร่ระบาดของโรคโควิด-19 มาอย่างต่อเนื่อง ในขณะที่สถาบันการเงินต่างๆ ก็มีมาตรการช่วยเหลือลูกค้าของตนเอง ทั้งนี้เพื่อประโยชน์ในการหาข้อมูลและติดตามความคืบหน้าของมาตรการต่างๆ ธปท. จึงได้จัดทำเว็บไซต์ BOT COVID-19 ขึ้น ซึ่งจะช่วยอำนวยความสะดวกให้ประชาชนและผู้ประกอบการสามารถเข้าถึงข้อมูลและมาตรการช่วยเหลือดังกล่าวได้รวดเร็วยิ่งขึ้น ช่วยให้ผู้ใช้งานสามารถค้นหา เปรียบเทียบและศึกษาเงื่อนไขของมาตรการช่วยเหลือต่างๆ นอกจากนี้ เว็บไซต์ดังกล่าวยังมีข้อมูลช่องทาง การติดต่อสถาบันการเงินและข้อควรรู้เกี่ยวกับการทำธุรกรรมทางการเงินในช่วงที่ยังคงต้องปฏิบัติตามแนวทางการเว้นระยะห่างทางสังคมอย่างเคร่งครัด โดยเว็บไซต์ BOT COVID-19 จะนำเสนอข้อมูลสำคัญ ได้แก่ มาตรการช่วยเหลือลูกหนี้รายย่อย มาตรการช่วยเหลือลูกหนี้ SMEs มาตรการด้านตลาดตราสารหนี้ ข้อมูลความคืบหน้าโครงการสินเชื่อดอกเบี้ยต่ำ (soft loan) ของ ธปท. และการให้ความช่วยเหลือลูกหนี้ของสถาบันการเงิน ตลอดจนข้อมูลอื่นๆ อาทิ บทความทางวิชาการ บทสัมภาษณ์ infographic และช่องทางติดต่อสถาบันการเงินที่เกี่ยวข้อง สำหรับผู้ที่สนใจสามารถเข้าใช้งานเว็บไซต์ BOT COVID-19 ได้ที่ www.bot.or.th/covid19 ได้ตั้งแต่วันนี้เป็นต้นไป